ปภ.แจ้งเตือน 6 จังหวัดภาคอีสาน เฝ้าระวังน้ำชี ล้นตลิ่ง 4-15 ตุลาคมนี้
กรมป้องกันและบรรเทาสาธารณภัย แจ้ง 6 จังหวัดภาคตะวันออกเฉียงเหนือ ได้แก่ ขอนแก่น มหาสารคาม กาฬสินธุ์ ร้อยเอ็ด ยโสธร และศรีสะเกษ เฝ้าระวังระดับน้ำในลำน้ำชีเพิ่มสูงขึ้น ส่งผลให้เกิดน้ำล้นตลิ่งเข้าท่วมพื้นที่ลุ่มต่ำริมแม่น้ำชี ในช่วงวันที่ 4-15 ตุลาคม 2564 ได้จัดเจ้าหน้าที่ติดตามเฝ้าระวังติดตามสถานการณ์น้ำอย่างใกล้ชิด พร้อมประชาสัมพันธ์แจ้งเตือนประชาชนที่อาศัยอยู่ริมสองฝั่งแม่น้ำชี จุดเสี่ยงที่ลุ่มต่ำริมแม่น้ำ เฝ้าระวังระดับน้ำเตรียมพร้อมรับมือ รวมทั้งแจ้งจังหวัดประสานองค์กรปกครองส่วนท้องถิ่นและหน่วยงานที่เกี่ยวข้อง จัดเตรียมวัสดุอุปกรณ์ เครื่องจักรกลด้านสาธารณภัยและเจ้าหน้าที่ติดตามเฝ้าระวังสถานการณ์ เตรียมความพร้อมปฏิบัติการให้ความช่วยเหลือประชาชนตลอด 24 ชั่วโมง